Alueiden komitean lausunto aiheesta "Elintarviketurvallisuus: BSE-kriisin vaikutukset kuluttajiin ja tuottajiin"

(2002/C 107/08)

ALUEIDEN KOMITEA, joka

ottaa huomioon valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" 5. helmikuuta 2001 tekemän päätöksen ehdottaa työvaliokunnalle oma-aloitteisen lausunnon laatimista elintarviketurvallisuudesta, josta valiokunta 2 laatii oma-aloitteisen lisälausunnon,

ottaa huomioon työvaliokuntansa 13. helmikuuta 2001 tekemän päätöksen antaa lausunnon valmistelu valiokunta 2:n "maatalous, maaseudun kehittäminen, kalatalous" ja valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi,

ottaa huomioon komission tähänastiset lainsäädäntötoimet BSE:n ja muiden eläinsairauksien torjumiseksi,

ottaa huomioon komission tiedonannon "Valkoinen kirja elintarvikkeiden turvallisuudesta" (KOM(1999) 719 lopullinen), aihetta koskevan alueiden komitean lausunnon (CdR 77/2000 fin)(1) sekä komission tähän mennessä toteuttamat toimet kuluttajansuojan alalla,

ottaa huomioon ehdotuksen Euroopan parlamentin ja neuvoston asetukseksi elintarvikelainsääntöä koskevista yleisistä periaatteista ja vaatimuksista, Euroopan elintarvikeviranomaisen perustamisesta sekä elintarvikkeiden turvallisuutta koskevista kiireellisistä toimenpiteistä (KOM(2000) 716 lopullinen) sekä aihetta koskevan alueiden komitean lausunnon (CdR 64/2001 fin)(2),

ottaa huomioon ehdotuksen Euroopan parlamentin ja neuvoston direktiiviksi neuvoston direktiivin 90/425/ETY ja neuvoston direktiivin 92/118/ETY muuttamisesta eläinten sivutuotteiden terveysvaatimusten osalta (KOM(2000) 573 lopullinen),

ottaa huomioon työryhmän 7. maaliskuuta 2001 pitämän kokouksen tulokset; kokoukseen osallistui Euroopan komission sekä asianomaisten organisaatioiden edustajia,

ottaa huomioon valiokunta 2:n laatiman osuuden lausuntoon aiheesta "Elintarvikkeiden turvallisuus" (CdR 56/2001), jota käsiteltiin valiokunta 2:n kokouksessa 20. huhtikuuta 2001 ja jonka esittelijä oli Tommaso Sodano (Napolin maakuntahallituksen jäsen, I/PSE),

ottaa huomioon valiokunta 5:n heinäkuun 16. päivänä 2001 hyväksymän lausuntoluonnoksen CdR 61/2001 rev. 2, jonka esittelijä oli Günther Pumberger (Eberschwangin pormestari, Oberösterreichin kuntaliiton puheenjohtaja, A/PPE),

ottaa huomioon että lausunnon laatimista varten on perustettu valiokunta 2:n ja valiokunta 5:n yhteinen työryhmä, johon kuuluu kaksi esittelijää ja viisitoista jäsentä kahdesta valiokunnasta maantieteellisen ja poliittisen tasapainon huomioon ottamiseksi ja lausuntotyön koordinoimiseksi,

hyväksyi 14. ja 15. marraskuuta 2001 pitämässään 41. täysistunnossa (marraskuun 15. päivän kokouksessa) yksimielisesti seuraavan lausunnon.

Alueiden komitean kanta ja suositukset

Alueiden komitea

1. katsoo, että BSE-kriisiin sisältyy kahdenlaisia näkökohtia, jotka koskevat kansanterveyden suojelutoimia sekä unionin elintarviketalouden rakennemuutoksia.

2. toteaa aluksi, että elintarviketurvallisuutta koskevan rakentavan ja kauaskantoisen Euroopan laajuisen yhteistyön viisi keskeistä osa-aluetta ovat vastuullisuus, tehokas kriisinhallinta, laadunvarmistus- ja valvonta, tutkimustoiminta sekä konkreettiset kohdennetut toimet kuluttajien luottamuksen palauttamiseksi.

3. on sitä mieltä, että viimeaikaiset eläinsairauksien aiheuttamat kriisit ja elintarvikealan skandaalit eivät ole ainoastaan heikentäneet kuluttajien luottamusta ja johtaneet vakaviin markkinahäiriöihin. Niiden seurauksena suurelle yleisölle on syntynyt vaikutelma, että kuluttajansuojajärjestelmien lisäksi on syytä perustavanlaatuisesti uudistaa yhteisön maatalouspolitiikkaa sinänsä ja parantaa tuotteiden laatua, varojen jakamista jne.

4. ehdottaa, että toimitaan siten, etteivät taloudelliset velvoitteet, jotka johtuvat vääristä lähtökohdista suunnitellusta elintarvikemallista, lankea yhdelle taholle, vaan että kustannukset jaetaan ja maksetaan koko yhteisön laajuisesti niin, että otetaan huomioon toimijoiden moninaisuus tuottajasta väliportaan kautta kuluttajaan.

5. pitää oikeana tulkintaa, jonka mukaan BSE-kriisi saattaa olla elintarviketurvallisuutta uhkaavan yleisen ongelman (dioksiini, hormonit, geneettisesti muunnetut organismit) kärjistymä. Tilanne vaatii komissiolta päättäväisiä ja käänteentekeviä toimia. Jäsenvaltioiden, alueyhteisöjen sekä talous- ja yhteiskuntaelämän etujärjestöjen on osallistuttava kansanterveyden suojeluun tähtäävän yhteisön politiikan määrittelyyn.

6. painottaa voimakkaasti tarvetta määritellä selkeästi eri tasojen vastuualueet ja tehdä selväksi, kenen tehtävänä on taata elintarvikkeiden turvallisuus yhteisö-, jäsenvaltio- ja aluetasolla. Komitea korostaa, että ainoastaan kokonaisvaltainen ja elintarvikeketjun kaikki osa-alueet ja politiikan alat kattava lähestymistapa voi pitkällä aikavälillä olla kestävä ratkaisumalli järkiperäisen ja johdonmukaisen elintarviketurvallisuuspolitiikan kannalta ja siten vastata eurooppalaisten kuluttajien oikeutettuihin vaatimuksiin elintarvikkeiden turvallisuudesta.

7. kannattaa komission pyrkimyksiä kehittää kattava ja yhtenäinen suunnitelma elintarvikkeiden tuotantoketjun sääntelemiseksi (yleisperiaatteet, menettelytavat, elintarvikkeita ja eläinrehuja koskeva nopea hälytysjärjestelmä, elintarviketurvallisuuteen liittyvät menetelmät, yhtenäiset määritelmät ja periaatteet, yhteiset toimenpiteet sekä Euroopan elintarvikeviranomaisen perustaminen), jotta voidaan taata suojelun korkea taso. Suunnitelma ei kuitenkaan saa vaikeuttaa elintarvikealan liberalisointia ja markkinasuuntautuneisuuden lisäämistä.

8. kehottaa komissiota asettamaan johdonmukaisesti (mahdollisimman) korkeita vaatimuksia maatalouden tuotantovälineiden eurooppalaisille yhtenäismarkkinoille (esim. kasvinsuojeluaineiden ja eläinlääkkeiden hyväksymisen osalta), jotta alan kilpailun vääristyminen voidaan tulevaisuudessa välttää ja kuluttajien luottamusta tuotteisiin saadaan lisättyä yli rajojen.

9. vaatii jäsenvaltioita noudattamaan tiukasti nykyisiä eläinten terveyttä koskevia sääntöjä ja eläinperäisiä tuotteita ja sivutuotteita koskevia hygieniasääntöjä (sekä eläinperäisten tuotteiden tuotannon, markkinoille saattamisen ja yhteisöön suuntautuvan tuonnin että eläinjätteen hävittämisen ja käsittelyn yhteydessä) ja täyttämään tehokkaasti elintarvikkeiden, eläinrehujen ja kasvinsuojeluaineiden virallisen valvonnan edellyttämät tarkastusvelvoitteensa. Lisäksi komitea katsoo, että komission on puolestaan patisteltava jäsenvaltioita sääntöjen ja velvoitteiden noudattamiseen.

10. kehottaa jatkamaan nykyisten tutkimusaloitteiden voimakasta tukemista, jotta ajankohtaisia ongelmia voidaan tieteellisen tiedon pohjalta torjua myös pitkällä aikavälillä ja jotta tämänhetkisestä kriisinhallinnasta voidaan siirtyä ennalta ehkäiseviin toimiin. Tässä yhteydessä on edistettävä elintarviketalouden toimijoiden koulutusta sekä taattava tarvittava tekninen apu. Lisäksi yhteisötason tutkimustoimintaa olisi jatkettava viidennessä ja kuudennessa tutkimusta ja teknologista kehittämistä koskevassa puiteohjelmassa.

11. pitää tarpeellisena, että maanviljelijöiden ja kuluttajien vuoropuhelu aloitetaan jälleen ja katsoo, että esimerkilliset paikalliset ja alueelliset valmistus-, markkinointi- ja tuotantotavat ovat maataloudessa omiaan herättämään jälleen kuluttajien luottamusta ja turvaamaan sen, sillä ne ovat suurimmaksi osaksi erittäin avoimia ja kuluttajat voivat milloin tahansa jäljittää eläinten alkuperän ja ottaa selvää eläinten hyvinvoinnista, ruokinnasta ja muista tuotantoon liittyvistä tekijöistä.

12. on sitä mieltä, että keskipitkällä ja pitkällä aikavälillä on pyrittävä vakiinnuttamaan eurooppalainen elintarvikemalli, jonka avulla voidaan torjua yksinomaan yleisestä maailmanlaajuistumisesta johtuvat kaikenlaiset kuluttajille aiheutuvat riskit etenkin yhteiskunnallisten intressien kannalta merkittävillä aloilla kuten terveys, ympäristönsuojelu sekä sosiaalinen ja alueellinen koheesio.

13. pitää välttämättömänä toteuttaa eurooppalainen maatalousmalli, jonka avulla edistetään maaseudun asuttamista ja hyödynnetään monitoimista maataloutta ja joka perustuu kuluttajien turvallisuuden kannalta perustavanlaatuiseen laadukkaan tuotannon periaatteeseen. Yhtä tärkeää on komitean mielestä luoda aukoton järjestelmä, jossa tuotteet voidaan jäljittää ja kuluttajalle annetaan tuotteesta täydelliset tiedot.

14. kehottaa painokkaasti kaikkia poliittisia tahoja ja asianomaisia toimijoita tehostamaan taloudelliselta, ekologiselta ja sosiaaliselta kannalta kestävää ja ympäristöystävällistä maataloutta koko alueella, edistämään myös biologista viljelyä yhtenä viljelytapana, suuntaamaan tuotantomenetelmiä kuluttajien intressien mukaisiksi, ottamaan huomioon ympäristönsuojelun ja maaseutualueiden kilpailukyvyn sekä asettamaan elintarvikkeiden turvallisuuden, laadun ja monipuolisuuden etusijalle.

15. aikoo toimia aktiivisesti määriteltäessä toimia sen jälkeen kun valkoinen kirja elintarvikkeiden turvallisuudesta on hyväksytty. Lisäksi se aikoo esittää paikallisnäkökulman eurooppalaisen elintarvike- ja maatalousmallin haasteellisessa luomistyössä. Tätä varten hyödynnetään kaikkia välineitä, joilla voidaan mukauttaa sellaisia YMP:n toimia, jotka ovat ristiriidassa kansanterveyden ja ympäristönsuojelun huomioon ottavan talouskehityksen kanssa.

16. ehdottaa karjankasvatuksen suhteen kotoperäisten nautarotujen kasvatusta tukevia toimia osana luonnon monimuotoisuuden hyödyntämistä sekä tämän tyyppisen karjankasvatuksen tukemista, sikäli kuin sitä ei harjoiteta intensiivisesti, ja suosittaa, että karjankasvatuspolitiikkaa muutetaan yleisesti Agenda 2000:n puitteissa ja siirrytään asteittain eläinten hyvinvoinnin takaaviin pito-olosuhteisiin ja erityisesti biologiseen tuotantoon myös karjankasvatuksessa.

17. katsoo, että eläinperäisen jauhon kieltäminen lisää kasviperäisten proteiinien tuontia. Euroopan unioni on tällä alalla nykyään hyvin riippuvainen kolmansista maista tulevasta tuonnista. Tätä riippuvuutta on vähennettävä neuvottelemalla GATT-sopimuksista uudelleen WTO:n piirissä sekä edistämällä muuntogeenisiä organismeja sisältämättömien öljy- ja valkuaiskasvien viljelyä Euroopassa YMP:n puitteissa. Näiden viljelykasvien käyttöönotto peltokasvien vuoroviljelyssä lisää myös viljelyn ympäristöystävällisyyttä.

18. muistuttaa siitä, että kuluttajien luottamus elintarvikkeiden turvallisuuteen riippuu avoimesta, ymmärrettävästä ja puolueettomasta tiedosta sekä asianomaisten vaarojen asiallisesta esittämisestä, ja vaatii näin ollen entistä tehokkaampaa valistusta ja tiedotusta Euroopan laajuisesti.

19. tukee komission ja jäsenvaltioissa toimivien organisaatioiden järjestämien tiedotuskampanjoiden jatkamista, jotta kuluttajat saavat tietoa elintarviketurvallisuuden keskeisistä näkökohdista (kuten Euroopan moninaisista ruokakulttuureista, elintarvikkeiden merkinnöistä, lisäainemerkinnöistä, elintarvikkeiden alkuperän selvittämismahdollisuuksista, elintarvikehygieniasta ja geneettisesti muunnetuista organismeista), eläinten terveydestä, eläinsairauksien ehkäisystä ja torjunnasta, kuluttajajärjestöjen merkityksestä sekä kansalaisten itsensä roolista.

Bryssel 15. marraskuuta 2001.

Alueiden komitean

puheenjohtaja

Jos Chabert

(1) EYVL C 226, 8.8.2000, s. 7.

(2) EYVL C 357, 14.12.2001, s. 22.